Source: http://arhiv.cajtng.com/?q=n/kronika/policijska-porocila-priporocila-obmocja-pp-trebnje-posreduje-drenik-pu-nm/4506
Timestamp: 2018-07-16 15:49:58+00:00

Document:
Policijska poročila (in priporočila) z območja PP Trebnje (posreduje: A. Drenik, PU NM) | Cajtng
Objavljeno 1. november 2013, 1:00 v rubriki Kronika, ogledov: 961
Na območju Trebnjega so med 13. 12. in 16. 12. neznanci z delovišča odtujili dva gradbena stroja znamke Takeuchi, tip TB 135 in TB 125. Podjetje, ki izvaja dela na gradbišču, so oškodovali za več kot 30.000 evrov.
13. 12., nekaj pred 23. uro, so bili trebanjski policisti obveščeni o prometni nesreči pri kraju Šentlovrenc. Opravili so ogled in ugotovili, da je 23-letni voznik zaradi neprilagojene hitrosti izgubil oblast nad avtomobilom, zapeljal s ceste in se z vozilom prevrnil. Reševalci so odpeljali v bolnišnico lažje poškodovanega voznika, ki je imel v litru izdihanega zraka 1,03 miligramov alkohola. Policisti bodo zoper povzročitelja nesreče na sodišče naslovili obdolžilni predlog.
Na območju Policijske postaje Trebnje so 11. 12. popoldan neznanci vlomili v dve stanovanjski hiši in odtujili zlat nakit in denar. Škode je za okoli 15.000 evrov. V času vlomov oškodovancev ni bilo doma.
TATVINE IZ STANOVANJSKIH HIŠ – POLICISTI OPOZARJAJO NA PREVIDNOST
dosledno zapirajte okna in vrata, tudi če hišo zapustite le za kratek čas oziroma se nahajate v bližini (na vrtu, na njivi, v vinogradu ipd). Vrata in okna naj bodo zaklenjena oziroma zaprta tudi v nočnem času;
Trebanjski policisti so v noči na 7. 12. posredovali zaradi kršitve javnega reda in miru v gostinskem lokalu, da je 37-letni kršitelj razbijal inventar in ga poškodoval. Tudi po prihodu policistov se ni pomiril. Obvladali so ga z uporabo prisilnih sredstev in odpeljali v prostore za pridržanje. Zaradi kršitev so mu izdali plačilni nalog. Zaradi poškodovanja tuje stvari ga bodo ovadili na pristojno tožilstvo.
7. 12. popoldan so v okolici Trebnjega ustavili 44-letnega voznika osebnega avtomobila in mu zaradi suma vožnje pod vplivom alkohola odredili preizkus. Kršitelj, ki nima veljavnega vozniškega dovoljenja, je imel v litru izdihanega zraka 1,07 miligramov alkohola. Avtomobil so mu zasegli in napisali obdoolžilni predlog.
2. 2., nekaj po 21. uri, so policisti posredovali v naselju v okolici Trebnjega, kjer naj bi se pretepalo več oseb. Vzpostavili so javni red in mir in odvzeli prostost 47-letnemu kršitelju, ki se kljub ukazom policistov ni pomiril in je nadaljeval s kršitvijo. Odpeljali so ga v prostore za pridržanje in mu zaradi kršitev izdali plačilni nalog.
30. 11. okoli 23. ure so bili policisti obveščeni o požaru počitniške hiše v okolici Trebnjega. Ogenj je v celoti uničil objekt in povzročil za okoli 20.000 evrov. Policisti še preiskujejo okoliščine oziroma vzrok za nastanek požara.
Novomeški prometniki so bili 22. 11. okoli 1. ure obveščeni o vozniku osebnega avtomobila, ki naj bi na avtocesti, pred izvozom za Trebnje, avtomobil ustavil na voznem pasu in ogrožal ostale udeležence v prometu. Policisti so takoj odšli na kraj in izsledili 42-letnega moškega, ki je na voznem pasu ustavil avtomobil in spal v vozilu. Takoj so poskrbeli za odstranitev vozila in kršitelju odredili preizkus alkoholiziranosti. V litru izdihanega zraka je imel 0,81 miligramov alkohola. 42-letnega moškega so odpeljali v prostore za pridržanje. Zaradi kršitev so mu izdali plačilni nalog in na sodišče naslovili obdolžilni predlog. Zakon o pravilih cestnega prometa z omenjen kršitve določa globo v višini 1540 evrov. Vozniku se izreče tudi 18 kazenskih točk.
Na območju Trebnjega je bilo med 17. 11. 2013 in 19. 11. 2013 odtujen osebni avtomobil BMW 320, temne barve, registrskih številk LJ EI-595, letnik 2010, z zatemnjenimi zadnjimi stekli in temnimi alu platišči.
Trebanjski policisti so na podlagi odredbe sodišča opravili hišno preiskavo na naslovu bivanja 28-letne osumljenke kaznivega dejanja tatvine. Med hišno preiskavo so našli in zasegli puško z naboji in motorno žago, za katero obstaja sum, da izvira iz kaznivega dejanja. 28-letno osumljenko bodo po zaključeni preiskavi ovadili na pristojno tožilstvo.
Trebanjski policisti so bili v nedeljo, 17. 11. 2013 okoli 14. ure obveščeni o najdbi trupla v reki Temenici. Opravili so ogled, zbrali obvestila in ugotovili, da je 64-letni moški z mostu padel v reko Temenico in utonil. Zdravnica je za pokojnika odredila sanitarno obdukcijo. Policisti bodo po zaključeni preiskavi o ugotovitvah seznanili pristojno tožilstvo.
Trebanjske policiste je 15. 11. popoldan na pomoč poklicala žrtev nasilja v družini. Zbrali so obvestila in ugotovili, da je 72-letni nasilnež, ki je bil pod vplivom alkohola, izvajal nasilje nad ženo in sinom. Žrtev je pred nasilnim možem zbežala iz hiše. Policisti so osumljencu izrekli ukrep prepovedi približevanja. Ovadili ga bodo zaradi kaznivega dejanja nasilja v družini.
DIMNIŠKI POŽARI MED OGREVALNO SEZONO
Na območju Policijske uprave Novo mesto smo v preteklem letu le v treh mesecih kurilne sezone obravnavali veliko število požarov na stanovanjskih in gospodarskih objektih. Kar v 40 primerih so kriminalisti in policisti pri ogledu kraja požara ugotovili, da je šlo za dimniške požare. Vzrok požarov je bil najpogosteje dotrajanost dimnikov, nepravilna in nestrokovna vgradnja dimnih tuljav, nepravilno prezračevanje, iskrenje in samovžig dimnih saj v dimnih tuljavah zaradi nerednega čiščenja.
Opozarjamo na previdnost pri kurjenju in redno vzdrževanje kurilnih naprav in dimnih tuljav. Policisti in kriminalisti so v več primerih ugotavljali vzroke požarov v novogradnjah oziroma v novejših stanovanjskih hišah. Najpogostejši vzroki v teh primerih so bili nepravilna namestitev in neustrezna zaščita dimnih tuljav.
Za preprečitev tovrstnih požarov, katerih posledice so lahko tragične in nastane velika premoženjska škoda, svetujemo dosledno upoštevanje zahtev požarne varnosti - redno in strokovno čiščenje dimnih tuljav, kurjenje peči v skladu z navodili proizvajalcev, pravilno prezračevanje in pravilno vgradnjo oziroma namestitev peči in dimnih tuljav.
V JESENSKIH IN ZIMSKIH DNEH POGOSTE PROMETNE NESREČE Z UDELEŽBO PEŠCEV
Minuli konec tedna smo bili obveščeni o dveh prometnih nesrečah, v katerih sta bila dva pešca hudo poškodovana. V Novem mestu voznik osebnega avtomobila na prehodu za pešce ni omogočil varnega prečkanja pešcu, ki je že prečkal vozišče. Z avtomobilom je trčil v pešca, ki se je v nesreči hudo poškodoval.
Letos so policisti na območju Policijske uprave Novo mesto obravnavali že 31 prometnih nesreč, v katerih so bili udeleženi pešci. V prometnih nesrečah sta dva pešca umrla, 10 se jih je hudo telesno poškodovalo, 19 jih je utrpelo lažje telesne poškodbe. Pešci so bili povzročitelji v osmih prometnih nesrečah, v katerih je en pešec umrl, dva sta se hudo poškodovala in 5 lažje.
Varnost pešcev v cestnem prometu je še posebej ogrožena v jesenskem in zimskem času, zaradi krajših svetlih delov dneva in slabših vremenskih razmer. Pešci so pogosto žrtve prometnih nesreč zaradi neustreznega ravnanja voznikom motornih vozil. Najpogostejši vzroki teh prometnih nesreč so vožnja preblizu desnemu robu ceste, neprilagojena hitrost in nesreče, ko vozniki motornih vozil pešcem, ki že prečkajo vozišče, ne omogočijo varnega prečkanja. Veliko nesreč se zgodi tudi zaradi neustreznega ravnanja pešcev, ki kršijo cestnoprometne predpise.
Pešcem svetujemo, da nosijo svetla oblačila in predmete, ki izboljšujejo vidnost pešcev (odsevni trakovi, kresničke..). Cesto naj prečkajo le na prehodih za pešce in se pred prečkanjem prepričajo, da so jih vozniki opazili in jim odstopili prednost. Hodijo naj po pločnikih oziroma ob levem robu vozišča v smeri hoje in skušajo predvideti ravnanje drugih udeležencev v prometu.
Vozniki naj vozijo še posebej previdno, hitrost vožnje prilagodijo razmeram na cesti in pešcem odstopijo prednost.
11. 11. nekaj pred 17. uro se je zgodila prometna nesreča v kraju Prelesje na območju Policijske postaje Trebnje. 22-letni voznik osebnega avtomobila je zaradi neprilagojene hitrosti izgubil oblast nad avtomobilom in se z vozilom zaletel v stanovanjsko hišo. Poškodovanega voznika so reševalci odpeljali v bolnišnico.
Trebanjske policiste je 11. 11. na pomoč poklicala žrtev nasilja v družini. Policisti so takoj odšli na kraj, zbrali obvestila in ugotovili, da je 33-letni moški ob prisotnost otrok izvajal nasilje nad partnerko. Nasilnež, ki je bil pod vplivom alkohola, se je sprl s partnerko, ji grozil, da jo bo ubil in jo žalil. Žrtev je prijel za lase, jo vlekel in s pestjo udaril v glavo. Ob prisotnosti otrok je razbil televizijski sprejemnik in jih prestrašil. Policisti so mu odvzeli prostost in ga pridržali. Izrekli so mu prepoved približevanja žrtvam zaradi razlogov za sum, da bo ogrozil njihovo življenje, osebno varnost in svobodo. 33-letnega osumljenca bodo ovadili zaradi kaznivega dejanja nasilja v družini in kaznivega dejanja zanemarjanja otroka in surovega ravnanja. V preteklosti so ga že obravnavali zaradi kaznivih dejanj z elementi nasilja in premoženjskih kaznivih dejanj.
11. 11., nekaj po 9. uri, so bili policisti obveščeni, da gori hlev v kraju Češnjevek na območju Policijske postaje Trebnje. Gasilci so omejili in pogasili požar, v katerem je zgorelo ostrešje objekta in seno. Poškodovan ni bil nihče, nastalo naj bi za okoli 20.000 evrov škode. Po prvih ugotovitvah policistov in kriminalističnih tehnikov, ki so opravili ogled kraja požara, je bil vzrok požara napaka v električni napeljavi. Po zaključeni preiskavi bodo policisti z ugotovitvami seznanili pristojno tožilstvo.
Konec oktobra in v novembru so policisti na našem območju prejeli dve prijavi, ko naj bi v bližini šol neznanci v vozila vabili otroke. V obeh primerih so policisti takoj po obvestilu izvedli vse potrebne ukrepe za izsleditev morebitnih osumljencev. Opravili so številne razgovore z osebami, ki bi lahko karkoli vedele o dogodkih, preverili opise vozil in okrepili prisotnost policistov v bližini šol. V nobenem primeru ni bilo ugotovljeno, da bi bili otroci kakorkoli ogroženi oziroma, da bi neznanci s pretvezami vabili otroke v vozila.
Policisti Policijske uprave Novo mesto so obiskali osnovne šole in se s predstavniki vodstev in otroci pogovorili o varnosti na poti v šolo in domov, obisku popoldanskih aktivnostih in o primernem odzivu, kadar jih ogovorijo neznanci.
Na Policijski upravi Novo mesto ocenjujemo, da na našem območju v tem trenutku ni razlogov za dodatno skrb glede varnosti otrok. V vsakem primeru pa je nujno, da so otroci seznanjeni s pravilnim ravnanjem, ko se znajdejo v situacijah, ko bi lahko bili ogroženi.
Trebanjski policisti so 9. 11. nekaj po polnoči med poostrenim nadzorom psihofizičnega stanja voznikov v kraju Breza odredili preizkus alkoholiziranosti 35-letnemu vozniku. V litru izdihanega zraka je imel 0,66 miligramov alkohola. Kršitelja so odpeljali v prostore za pridržanje in na sodišče naslovili obdolžilni predlog.
Trebanjski policisti so bili 9. 11. okoli 9. ure obveščeni o vozniku osebnega avtomobila, ki naj bi vozil objestno, zapeljal s ceste in vozil po njivah. Kršitelja so izsledili in mu zaradi očitnih znakov alkoholiziranosti odredili preizkus. 42-letni kršitelj je imel v litru izdihanega zraka 1,12 miligramov alkohola. Odpeljali so ga v prostore za pridržanje in zaradi kršitev na sodišče naslovili obdolžilni predlog. Kršitelju se lahko določi globa v višini 1530 evrov in izreče 18 kazenskih točk.
9. 11. nekaj po 13. uri so bili policisti obveščeni, da je zagorela stanovanjska hiša v kraju Dolenji Podšumberk, na območju Policijske postaje Trebnje. Poškodovanih ni bilo, ogenj pa so gasilci pogasili. Po prvih zbranih obvestilih je prišlo do vžiga pregretega olja na štedilniku, ogenj je zajel kuhinjo. Škode naj bi bilo za okoli 7.000 evrov. Policisti bodo o ugotovitvah s poročilom seznanili pristojno tožilstvo.
Trebanjski policisti so bili 8. 11. nekaj po 17. uri obveščeni o prometni nesreči pri kraju Mokronog Trebelno. Voznik osebnega avtomobila je zaradi nepravilne strani vožnje izgubil oblast nad avtomobilom in se z vozilom prevrnil. 42-letni povzročitelj nesreče je imel v litru izdihanega zraka 1,05 miligramov alkohola. Policisti so mu odvzeli vozniško dovoljenje in na sodišče naslovili obdolžilni predlog.
Na območju Policijske postaje Trebnje je v noči na 7. 11. nekdo vlomil v prodajalno in odtujil večjo količino tobačnih izdelkov. Po prvih ocenah je škode za več kot 6.000 evrov.
Z dvorišča stanovanjske hiše v okolici Trebnjega je nekdo odtujil neregistrirano motorno kolo Honda CBR 600 rdeče barve.
Trebanjski policisti so bili 1. 11. nekaj pred 21. uro obveščeni o prometni nesreči v Brezovici pri Mirni, kjer se je voznik osebnega avtomobila zaletel v objekt ob stanovanjski hiši. Ugotovili so, da je bil vzrok prometne nesreče neprilagojena hitrost. 29-letni povzročitelj nesreče, ki se je lažje poškodoval, je imel v litru izdihanega zraka 0,42 miligramov alkohola. Policisti so mu izdali plačilni nalog.
Trebanjski policisti so 1. 11. popoldan pri Hudejah ustavili 18-letnega voznika osebnega avtomobila BMW 325. Ugotovili so, da kršitelj nima veljavnega vozniškega dovoljenja. Vozil je neregistriran avtomobil, na katerem sta bili nameščeni ukradeni registrski tablici. Avtomobil so mu zasegli in na sodišče naslovili obdolžilni predlog. Zaradi neuporabe varnostnega pasu in nevarne vožnje so mu izdali plačilni nalog.
Trebanjski policisti so 1. 11. popoldan med kontrolo prometa ustavili 46-letnega voznika osebnega avtomobila. Kršitelj, ki se mu izvršuje sankcija odvzema vozniškega dovoljenja, je imel v litru izdihanega zraka 0,98 miligramov alkohola. Odpeljali so ga v prostore za pridržanje in zasegli avtomobil. O kršitvah bodo obvestili pristojno sodišče.
31. 10. je v Trebnjem nekdo vlomil v stanovanjsko hišo in odtujil denar in nakit. Lastnike je oškodoval za okoli 7.000 evrov.
Trebanjski policisti so bili 27. 10. obveščeni o nevarni vožnji voznika osebnega avtomobila. Kršitelja so izsledili in mu zaradi suma vožnje pod vplivom alkohola odredili preizkus. V litru izdihanega zraka je imel 1,47 miligramov alkohola. Odvzeli so mu vozniško dovoljenje in napisali obdolžilni predlog.
V okolici Trebnjega so 26. 10. neznanci vlomili v dve stanovanjski hiši in odtujili okoli 1.200 evrov
Trebanjski policisti so 23. 10. dopoldan v okolici Trebnjega ustavili 33-letnega voznika osebnega avtomobila, ki nima veljavnega vozniškega dovoljenja. Avtomobil Ford fiesta so mu začasno zasegli in na sodišče naslovili obdolžilni predlog.
Alenka Drenik, PU NM
ALKOHOL: Pobegnil s kraja nesreče, policisti so 29-letnika izsledili v Slovenski vasi
V Trebnjem hudo poškodovana peška, v Šentrupertu voznik ni upošteval policistov
Klubsko tekmovanje in družabno srečanje naših judoistov, združenih v Judo klub Olimpija Krmelj
Prekomerno pitje, veseljačenje, nadlegovanje in pretepanje posledica "veselega decembra"?

References: sodišče 
 sodišče 
 sodišče 
 sodišče 
 sodišče 
 sodišče 
 sodišče